recursal/SuperWikiNEXT-32B huggingface dataset:
**נח אנגלהרד** (נולד ב-21 בינואר 1996) הוא משורר, מוזיקאי, מלחין שחקן ודוגמן ישראלי.

ביוגרפיה
--------

אנגלהרד נולד בגבעתיים למשפחה דתית-ציונית, הבן הצעיר משישה ילדים, לאב גינקולוג ואמא מורה לפסנתר. בגיל 14 החליט לחזור בשאלה. בגיל שבע-עשרה פרש מבית הספר והחל ללמוד פילוסופיה באוניברסיטה הפתוחה. כשלוש שנים לאחר מכן השלים תואר ראשון בפילוסופיה באוניברסיטת תל אביב.

### כתיבת שירים

אנגלהרד הוא חבר מערכת כתב העת "הבה להבא". בעבר שימש כמבקר הספרות של טיים אאוט תל אביב.

מאז 2012 הוא מפרסם שירה בכתבי העת "הבה להבא", "הו!", "עירובין", "ננופואטיקה", ועוד. בשנת 2020 פורסם סיפורו הקצר "מיינדפולנס" במסגרת תחרות הסיפור הקצר של העיתון "הארץ" כסיפור מומלץ.

בשנת 2018 ראה אור ספר שיריו הראשון "אורה נובה", בהוצאת "הבה לאור".

### קריירה מוזיקלית

אנגלהרד רכש השכלה מוזיקלית מגיל צעיר.

בשנת 2013 ניגן יחד עם להקת טייגר לאב במופע הפותח ללהקת הפט שופ בויז בהיכל נוקיה בתל אביב.

בשנת 2018 הקים פרויקט סולו בשם One Room Hotel, שלו כיום שני אלבומים שיצאו בהוצאה עצמאית. שנה לאחר מכן נבחר להיות המופע הפותח בטור של הלהקה Isolation Berlin (גר') ברחבי גרמניה. מאז הוא מופיע עם הרכב זה בברלין ובשאר רחבי אירופה.

### בטלוויזיה

בשנת 2022, ללא רקע קודם במשחק, גילם אנגלהרד את דמותו של אביב גפן בסדרה "שנות הירח".

קישורים חיצוניים
----------------

* נח אנגלהרד, ברשת החברתית אינסטגרם
* נח אנגלהרד, במסד הנתונים הקולנועיים IMDb (באנגלית)
* אתר למנויים בלבד מאי פלטי, נח אנגלהרד תוהה מה יאהבו חייזרים בעוד 20 אלף שנה, באתר הארץ, 2 באפריל 2018.
* אתר למנויים בלבד יותם ראובני, "אורה נובה" של נח אנגלהרד: עד גיל 22 תגיע לכדור הארץ, באתר הארץ, 30 באפריל 2018
* אתר למנויים בלבד רז שכניק, תכירו את אביב גפן הצעיר, באתר "ידיעות אחרונות", 25 בפברואר 2020
* אתר למנויים בלבד מורן שריר, נח אנגלהרד: "לאביב גפן הגעתי במקרה כי אני לא שחקן. זה גיג נחמד עם כסף טוב", באתר הארץ, 16 במרץ 2022
* איריס קול, ההפתעה של שנות הירח, ראיון של נח אנגלהרד לרדיו 103FM

הערות שוליים
------------

1. ↑  "תחרות הסיפור הקצר של "הארץ" לשנת תש"ף | מיינדפולנס | סיפור מומלץ". *הארץ*. נבדק ב-2022-03-25.
2. ↑  Just Another Jewish Guy, by One Room Hotel, One Room Hotel
3. ↑  עמי פרידמן, "הם מבינים את המשחקיות שבדבר": כוכב "שנות הירח" על הסדרה והסינגל הראשון, באתר ישראל היום, ‏29.6.2022
**בנזוקאין** (**Benzocaine**) הוא חומר המיועד לאילחוש והרדמה מקומית. בנזוקאין הוא נגזרת של החומר לידוקאין והוא חלש ממנו באופן ההשפעה המיידית ומשך ההשפעה. השימוש בבנזוקאין הוא בעיקר בתעשיית התרופות והקוסמטיקה, כאשר הוא משמש כמרכיב הפעיל בתרופות ללא מרשם להפחתת כאב או אי נוחות הנגרמים על ידי גירויי עור קלים, כאבי גרון, כוויות שמש, כאבים מצמיחת שיניים אצל תינוקות, גירוי וגינלי או רקטלי, ציפורניים חודרניות, טחורים, ועוד. בנוסף, בנזוקאין משמש בקונדומים מסוימים, דוגמת דורקס Performa, כחומר מאלחש לעיכוב השפיכה.

היסטוריה
--------

בנזוקאין סונתז לראשונה ב-1890 על ידי הכימאי הגרמני אדוארד ריצרט (Eduard Ritsert)
הוא הוכנס לשוק בשנת 1902 תחת השם "Anästhesin".

תופעות לוואי
------------

* שימוש יתר במאלחשים הניתנים באופן אוראלי, כדוגמת הבנזוקאין, מגדילים את הסיכוי ל- Pulmonary aspiration, כלומר לחדירת חומר ממערכת העיכול העליונה אל בית הקול או אל דרכי האוויר התחתונות.

שימוש במאלחש אוראלי בשילוב עם שתייה לפני השינה עלול להיות מסוכן.

* שימוש אוראלי במוצרים המכילים בנזוקאין נמצא כגורם למטהמוגלובינמיה, מחלת דם בה נפגעת יכולתו של ההמוגלובין שבתאי הדם האדומים לשאת חמצן.

תופעת לוואי זו נפוצה בעיקר בקרב ילדים מתחת לגיל שנתיים

שימוש בישראל
------------

השימוש בבנזוקאין היה לרווח בישראל, בעיקר לאחר שמוצר אילחוש והרדמה אחר המבוסס על פרוקאין (אנ') (מוכר גם בשם המסחרי "נובוקאין"), שגם הוא נגזרת של לידוקאין, הוצא משימוש מפאת תופעות לוואי רבות וחיי מדף קצרים יחסית. 

בנזוקאין משמש בישראל בתרופות נגד כאבי גרון (כמו קלגרון ורפאתריצין). הוא מאלחש מעט את אזור הגרון ובכך משכך את הכאב. מינונו בתרופה כ–2 מיליגרם.

קישורים חיצוניים
----------------

ויקישיתוף מדיה וקבצים בנושא **בנזוקאין** בוויקישיתוף
* הערך "בנזוקאין", באתר ויקירפואה

הערות שוליים
------------

1. ↑  Deutsche Biographie: Ritsert, Eduard
2. ↑  Ritsert, E. (1925) "Über den Werdegang des Anästhesins" (On the development of Anästhesin), Pharmazeutische Zeitung, vol. 60, pages 1006-1008. See also: Christoph Friedrich and Magdalena Klimonow, "150. Geburtstag: Eduard Ritsert und das Anaesthesin" (150th birthday: Eduard Ritsert and Anästhetsin [Benzocaine]"), Pharmazeutische Zeitung online. First published clinical study demonstrating the efficacy of benzocaine: Noorden, C. v. (1902) "Ueber para-Aminobenzoesäure-Ester als locales Anästhetikum" (On [an] ester of para-aminobenzoic acid as a local anaesthetic), Klinische Wochenschrift, vol. 39, pages 373-375
3. ↑  Benzocaine Topical Products: Sprays, Gels and Liquids - Risk of Methemoglobinemia
4. ↑  קלגרון, באתר מעבדות רפא בע"מ

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**פעולה פְּסִיכוֹמוֹטוֹרִית** היא פעולה אשר נסמכת על הקשר בין תפקודים קוגניטיביים לתנועה גופנית. כישורים פסיכומוטורים באים לידי ביטוי במיומנויות גופניות כגון תנועה, קואורדינציה, מניפולציה, מיומנות, חן, כוח, מהירות - פעולות אשר מדגימות את המיומנויות המוטוריות העדינות או הגסות, כגון שימוש בכלים או כלים מדויקים והליכה. ספורט וריקוד הם התחומים העשירים ביותר של מיומנויות פסיכומוטוריות גסות.

דוגמאות התנהגותיות כוללות נהיגה במכונית, זריקת כדור ונגינה בכלי נגינה. במחקר בנושא למידת מיומנויות פסיכומוטוריות ניתנת תשומת לב ללמידה של פעילות מתואמת המערבת את הידיים, הידיים, האצבעות והרגליים, בעוד שתהליכים מילוליים אינם מודגשים.

שלבי התפתחות פסיכומוטורית
-------------------------

על פי מודל שלושת השלבים של פול פיץ (אנ') ומייקל פוזנר (אנ'), כאשר לומדים מיומנויות פסיכומוטוריות, אנשים מתקדמים בשלבים הבאים: השלב הקוגניטיבי, השלב האסוציאטיבי והשלב האוטונומי. השלב הקוגניטיבי מתאפיין בתנועות איטיות ומגושמות שהלומד מנסה לשלוט בהן. על הלומד לחשוב על כל תנועה לפני שהוא מנסה אותה. בשלב האסוציאטיבי, הלומד מבלה פחות זמן במחשבה על כל פרט, אולם התנועות עדיין אינן חלק קבוע מהמוח. בשלב האוטונומי, הלומד יכול לחדד את המיומנות באמצעות תרגול, אך אינו צריך עוד לחשוב על התנועה.

### גורמים המשפיעים על מיומנויות פסיכומוטוריות

* משוב פסיכולוגי
* כמות התרגול
* מורכבות המשימה
* חלוקת עבודה
* תמריצים מניעים
* גורמים סביבתיים

תיעוד פעולות מוטוריות
---------------------

קליפת המוח הקדם-מוטורית מעורבת ביצירה ובשימור של זיכרונות ומיומנויות. כאשר אדם לומד תנועות פיזיות, הדבר מוביל לשינויים בקליפת המח המוטורית. ככל שתנועה מתורגלת יותר, כך הקידוד העצבי מתחזק. מחקר בחן כיצד נוירונים בקליפת המוח הקדם-מוטורית מעבדים תנועות ונמצא שנוירונים אלו משנים את התנהגותם במהלך ואחרי ביצוע משימות.

ראו גם
------

* אגיטציה פסיכומוטורית
* האטה פסיכומוטורית

הערות שוליים
------------

1. ↑  Psychomotor learning | Definition, Examples, Objectives, & Facts, Britannica (באנגלית)
2. ↑  Mustafa Karahan, Gino M. M. J. Kerkhoffs, Pietro Randelli, Gabriëlle J. M. Tuijthof, **Effective training of arthroscopic skills**, Heidelberg [Luxembourg?]: Springer ESSKA, 2015, ISBN 978-3-662-44943-1
3. ↑  Giovanni Cioni, Giuseppina Sgandurra, **Normal psychomotor development**, Elsevier, 2013, עמ' 3–15
4. ↑    
שגיאות פרמטריות בתבנית:צ-מאמר   
פרמטרי חובה [ מחבר ] חסרים {{{מחבר}}}, Recent insights into perceptual and motor skill learning (The computational and neural processes underlying perceptual and motor skill learning), **Frontiers Research Topics**, 2015 doi: 10.3389/978-2-88919-446-9
5. ↑  Alexa Riehle, Eilon Vaadia, **Motor cortex in voluntary movements: a distributed system for distributed functions**, Boca Raton, Fla. London: CRC, 2005, Frontiers in neuroscience, ISBN 978-0-8493-1287-8

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**"האדמירל גריגורוביץ'"** הוא שמה של פריגטה בשירות הצי הרוסי, המשרתת בחטיבת הספינות ה-30 של צי הים השחור. נקראת על שם מפקד צי הים השחור בשנים 1911-1917, איוואן גריגורוביץ'.

היסטוריה
--------

הספינה הוזמנה על ידי משרד ההגנה של רוסיה ב-18 בדצמבר 2010 ממפעל "יאנטאר" (מפעל מספר 01357) שבקלינינגרד. הספינה הורדה למים ב-14 במרץ 2014 ומאפריל ועד דצמבר 2015 עברה ניסויים ימיים שונים, היא נקלטה לשירות פעיל ב-10 במרץ 2016 בצי הים השחור.

ממאי ועד יוני 2016 הפריגטה חנתה בבסיס הצי הרוסי בסבסטופול. ביולי 2016 ביצעה תמרון ימי במימי הים השחור וביצעה תרגיל בירי ארטילרי, לאחר מכן חנתה בבסיס הצי בנובורוסיסק.

מה-24 באוגוסט ועד ה-27 באוגוסט 2016 נטלה חלק בתרגיל משותף עם הצוללת "רוסטוב על הדון". ב-24 בספטמבר אותה שנה יצאה למימי הים התיכון וביצעה תרגיל אל מול חופי יוון, שנמשך עד ה-28 בספטמבר. ב-6 באוקטובר הספינה שבה לסבסטופול

ב-3 בנובמבר 2016 האוניה יצאה לים התיכון והצטרפה אל צי האוניות המשרת בבסיס הצי הרוסי בנמל טרטוס. ב-15 בנובמבר הספינה שיגרה טילי שיוט מדגם "קליבר" נגד מטרות של "ג'בהת א-נוסרה" בסוריה, מחלקו המזרחי של הים התיכון. ב-19 בדצמבר חזרה לסבסטופול. ב-26 בדצמבר נטלה חלק בחיפושים אחר שברי מטוס הטופולב Tu-154 שהתרסק סמוך לסוצ'י.

ב-27 בפברואר 2017 שוב נשלחה הספינה אל חופי סוריה וב-31 במרץ חזרה לנובורוסיסק. מה-3 באפריל הספינה נטלה חלק בתרגיל צבאי משותף עם חיל הים הטורקי (עם פריגטת Barbaros והקורבט Büyükada). ב-8 באפריל 2017 נשלחה שוב לחזק את צי האוניות שבבסיס הצי הרוסי בטרטוס.

מפקדים
------

* סרגיי ארשקין (נובמבר 2014 - פברואר 2016)
* אנטולי וליצ'קו (פברואר 2016 -)

קישורים חיצוניים
----------------

ויקישיתוף מדיה וקבצים בנושא **האדמירל גריגורוביץ'** בוויקישיתוף

הערות שוליים
------------

1. ↑  הפריגטה הרוסית אדמירל גריגורוביץ׳ חוצה את מיצרי הבוספורס הטורקיים בדרך לסוריה המדממת
2. ↑  Интервью: командир дивизии кораблей ЧФ рассказал о планах развития соединения
3. ↑  Дивизия надводных кораблей ЧФ готовится отметить день рождения
**אלברכט בקר** (בשוודית: **Albrecht Becker**; ‏14 בנובמבר 1906 – 22 באפריל 2002) היה קולנוען גרמני שהואשם על ידי הנאצים בהומוסקסואליות.

ביוגרפיה
--------

בקר נולד בעיירה בסקסוניה-אנהלט ולמד בתחילת דרכו להיות מורה, בגיל שמונה עשרה החל לנהל מערכת יחסים עם מנהל הארכיון של וירצבורג המבוגר ממנו במעל עשרים שנה.

הוא החל לעסוק בצילום ותמונותיו הופיע על גבי מספר עיתונים וכתבי עת בגרמניה.

בשנות ה-30 הוא נעצר על ידי הגסטפו בחשד להפרת סעיף 175 ונשלח לשלוש שנות מאסר, במלחמת העולם השנייה הוא שירת בורמאכט ובחזית הרוסית.

במהלך שנות ה-50 שימש כמעצב אמנותי של מספר רב של סרטים בתעשיית הקולנוע הגרמני.

בשנת 2000 התראיין לסרט התיעודי סעיף 175.

כשחקן הוא גילם פרופסור בסרט "Escape to Life: The Erika and Klaus Mann Story" שעסק בחיי ילדיו של תומאס מאן.

קישורים חיצוניים
----------------

* אלברכט בקר, במסד הנתונים הקולנועיים IMDb (באנגלית)
* אלברכט בקר, באתר AllMovie (באנגלית)
* אלברכט בקר, במסד הנתונים הקולנועיים KinoPoisk (ברוסית)
* בלוג באתר usc

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16206026g (data)
* GND: 119157489
* ISNI: 0000 0001 1458 6856
* LCCN: n94121489
* PIC: 385063
* SUDOC: 259907723
* VIAF: 107106774
* WorldCat: lccn-n94121489

 |
סופי, דוכסית אדינבורו, 2010
שלט האצולה של סופי, דוכסית אדינבורו
**סופי, דוכסית אדינבורו** (באנגלית: **Sophie, Duchess of Edinburgh**; נולדה ב-20 בינואר 1965) היא רעייתו של הנסיך אדוארד, דוכס אדינבורו, בנה הצעיר של המלכה אליזבת השנייה.

ביוגרפיה
--------

**סופי הלן ריס-ג'ונס** (באנגלית: **Sophie Helen Rhys-Jones**) נולדה באוקספורד לכריסטופר בורניס ריס-ג'ונס ולמרי או'סאליבן ריס-ג'ונס. סופי הלן קרויה על שם הלן דודתה (אחות אביה), אשר נהרגה בתאונת רכיבה 5 שנים לפני הולדתה של סופי.

סופי היא ילדתם השנייה של כריסטופר ומרי, ולה אח גדול בשם דייוויד בורנס. 

בצעירותה עברה המשפחה לקנט שם למדה בבית הספר המכין דליץ', ובמכללת קנט פמבורי ובהמשך למדה מזכירות במכללת מערב קנט.

לאחר סיום לימודיה החלה סופי לעסוק ביחסי ציבור ועבדה במספר חברות ובהם חברת קפיטל רדיו. בשנת 1996 הקימה חברת יחסי ציבור יחד עם שותפה לעסקים מורי הארקין (Murray Harkin).

ב-6 בינואר 1999 התארסה סופי לנסיך אדוארד, ונישואיהם נערכו ב-19 ביוני 1999 בקפלת ג'ורג' הקדוש שבטירת וינדזור. ביום נישואיהם קיבל בן זוגה את התואר רוזן וסקס, ובהתאם הפכה סופי לחלק ממשפחת המלוכה וקיבלה את התואר "רוזנת וסקס". ב-2023 הוענק לבעלה התואר "דוכס אדינבורו" והיא הפכה לדוכסית אדינבורו.

בני הזוג מתגוררים בפארק באגשוט שבסארי.

לאדוארד וסופי שני ילדים: לואיז אליס אליזבת מרי וינדזור שנולדה ב-8 בנובמבר 2003, וג'יימס אלכסנדר פיליפ תיאו וינדזור, שנולד ב-17 בדצמבר 2007 בניתוח קיסרי.

שערוריות ציבוריות
-----------------

מספר שערוריות ציבוריות נסובו סביב סופי, דוכסית אדינבורו. 
בין היתר, הועלתה נגדה ביקורת זמן קצר לפני נישואיה, כאשר עיתון "הסאן" הבריטי פרסם תמונה שלה בחצי-עירום. בתמונה ניתן היה לראותה יחד עם מגיש רדיו קפיטל כריס טאראנט. תמונה זו צולמה בעת שעבדה בתחנה, זמן רב לפני נישואיה. כמו כן, נטען כנגדה בשנת 2001 בעיתון "The Mail on Sunday", כי היא משתמשת בקשריה ומעמדה על מנת לקדם את סוכנות הפרסום שלה, בעקבות דברים שאמרה לכתב העיתון שהתחזה לנסיך סעודי. טענות אלה הובילו לעזיבתה את סוכנות הפרסום בשנת 2002. במסגרת השיחה עם הנסיך המתחזה אמרה מספר אמירות בוטות כנגד ממשלת בריטניה. בתמורה לכך שאמירות אלה לא יפורסמו, הסכימה להעניק ריאיון מסודר לעיתון - ראיון שפורסם לבסוף תחת הכותרת "אדוארד לא הומו".

תוארי כבוד
----------

סופי, דוכסית אדינבורו בחתונת ויקטוריה, נסיכת שוודיה
תארה הרשמי של הנסיכה הוא "הוד מעלתה, דוכסית אדינבורו, רוזנת וסקס, רוזנת סוורן". באופן לא פורמלי היא נקראת "סופי, דוכסית אדינבורו".

סופי היא חברה במסדר ג'ון הקדוש (מאז שנת 2005), וכן בעלת תוארי הכבוד הצבאיים הבאים:

* אלוף-משנה ביחידת האחיות המלכותית של המלכה אלכסנדרה (Queen Alexandra's Royal Army Nursing Corps).
* אלוף-משנה מלוכתי בגדוד הרובאים החמישי (רגימנט הרובאים).
* אלוף-משנה בגדוד הרוכבים של דרום אלברטה (בצבא קנדה).
* אלוף-משנה בגדוד לינקולן וולנד (The Lincoln and Welland Regiment) (בצבא קנדה).

קישורים חיצוניים
----------------

ויקישיתוף מדיה וקבצים בנושא **סופי, דוכסית אדינבורו** בוויקישיתוף
* 

* אתר האינטרנט הרשמי של סופי, דוכסית אדינבורו (באנגלית)
* איתי יעקב, מיחצנית לרוזנת: איך הפכה רעיית הנסיך אדוארד לחביבת בית המלוכה, באתר Xnet‏, 23 בינואר 2018
* סופי, דוכסית אדינבורו, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX5002783
* GND: 121871622
* ISNI: 0000 0001 1482 8173
* LCCN: nb96070044
* NKC: jn20000720328
* VIAF: 161798700
* WorldCat: lccn-nb96070044

 |
בניין העירייה של ניו יורק, בניין העירייה הקדום ביותר הפועל ברציפות בארצות הברית. נבנה בשנת 1812.
בניין עיריית טורונטו, הנודע במבנהו שצורתו - כצורת סמל העיר.
בניין עיריית סטוקהולם, בו נערך נשף פרסי נובל.
**בניין עירייה** מהווה המבנה המרכזי של מושב השלטון המקומי או מרכז האדמיניסטרציה העירונית (מוניציפלית) בכל עיר, עיירה או מועצה מקומית.

בבריטניה ואוסטרליה מכונה הבניין לעיתים "בית הגילדות" (guildhall).

הבניין משמש את משרדו של ראש העיר וכן את חדר ההתכנסויות של מועצת העיר, וכן את משרדי העירייה, ומשרדי מתן השירות לתושבי העיר או העיירה.

היסטוריה
--------

בתקופת התנ"ך מתוארים זקני העיר היושבים בשער העיר, ומנהלים למעשה את העיר, ואולם בערי הממלכה במזרח התיכון ניהול העיר בוצע על ידי מוסדות השלטון של המלוכה ששלטה בעיר.

בתקופת האימפריה הרומית נבנו בערים מבני בזיליקה ששימשו כבתי משפט, שווקים וכן כאתרי מסחר והחלפת כספים.

בימי הביניים נבנו בערים "אולמות ראשיים" בארמונו או טירתו של האציל הפאודלי ששלט בעיר והוא נתן שירותי שלטון (לרוב שירותי משפט) לתושבי העיר.

בשלהי ימי הביניים, בערים החופשיות של אירופה וכן בערי השוק נבנו מבני שוק ששימשו גם להתכנסויות תושבי העיר, ונתנו שירותים לתושבים. מבנים אלה היו למעשה המבנים הראשונים של שירותים מוניציפליים. בניין עיריית קלן נבנה בשנת 1135 והוא דוגמה למבנה ראשון מסוג זה. גם הפאלאצו פובליקו שנבנה בעיר סיינה באיטליה בשנת 1297 והפאלאצו וקיו שנבנה בעיר פירנצה בשנת 1299. היו אלה מבנים מבוצרים שכללו מגדל גבוה, אולם התכנסות גדול וכן מספר חדרי משרדים שנתנו שירותים עירוניים וכללו ארכיונים עירוניים. שני מבנים אלה הפכו לדגם המקובל באירופה של בניין עירייה. לימים בראש מגדלי העירייה הוצבו שעונים אשר דה פקטו כיוונו את חייהם ועבודתם של תושבי העיר. בניין עיריית בריסל שנבנה במאה ה-15 הכולל מגדל שעון שגובהו 96 מטרים, שימש אבטיפוס למבני העירייה שנבנו באירופה ברחבי המאה ה-19, כגון בניין עיריית וינה.

במהלך המאה ה-19 החלו מבני העירייה לכלול "חדרי קריאה" במטרה להשכיל את תושבי העיר, ואלה לימים התפתחו לספריות עירוניות.

קישורים חיצוניים
----------------

ויקישיתוף מדיה וקבצים בנושא **בניין עירייה** בוויקישיתוף

* בניין עירייה, באתר אנציקלופדיה בריטניקה (באנגלית)

הערות שוליים
------------

1. ↑  אתר הניו יורק טיימס, 24 במאי 2012, מייקל מ. גרינבאום, "כתבי העירייה חוזרים למקום מושבם הקודם" (The Reporters of City Hall Return to Their Old Perch)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007283814905171
* HDS: 026452
* LCCN: sh85026266

 |
**אייטור מונרוי רואדה** (נולד ב-17 באוקטובר 1987; ידוע גם בכינוי **אייטור**) הוא כדורגלן ספרדי המשחק בעמדת הקשר המרכזי באלקלה.

קריירה
------

אייטור התחיל את הקריירה שלו באלקלה. בגיל 18 הצטרף לאתלטיקו מדריד ושיחק בקבוצות ג' וב' ששיחקו בליגה השלישית בספרד.

בשנת 2009 הצטרף ללוגרונייס. בעונתו הראשונה החמיץ את רוב המשחקים בשל פציעה.

בקיץ 2011 עזב לראשונה את ספרד וחתם בצילאו פיאטרה ניאמץ הרומנית. כבר בעונתו הראשונה הפך לשחק מפתח ורשם 28 הופעות. הוא הבקיע את שער הבכורה שלו בקריירה בניצחון 0-3 נגד קונקורדיה קיאז'נה בו גם נבחר לאיש המשחק.

ב-1 בינואר 2014 חתם בקלוז' נפוקה תמורת 40 אלף אירו.

במהלך עונת 2014/2015 חתם בשריף טירספול המולדבית עימה זכה בגביע המולדובי.

ב-31 באוגוסט 2015 הצטרף למכבי פתח תקווה, בה שיחק במשך שתי עונות. הוא ערך 52 הופעות ליגה במדי הקבוצה.

ב-12 בינואר 2018 חתם בדינמו בוקרשט עד לסוף העונה. ב-13 ביוני 2018 חתם בדונראה קלראש הרומנית.

בקיץ 2019 אייטור חתם בג'משדפור מהסופר ליג ההודית.

בינואר 2022 חזר לאלקלה.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אייטור מונרוי רואדה"**.
**עורבני** (שם מדעי: *Garrulus*) הוא סוג של ציפור שיר ממשפחת העורביים הנפוץ בעולם הישן. בניגוד לרוב המינים במשפחה זו, העורבני אינו שחור אלא צבעוני - המינים שונים מאוד בצבעיהם, אך הם מאופיינים בשת לבן.

שם וטקסונומיה
-------------

משמעות השם המדעי **garrulus glandarius** הוא "צווחן של בלוטי האלון", "פטפטן של בלוטי האלון".

משמעות **garrulus**: צווחן, פטפטן.   
משמעות **glandarius**: בלוטי אלון. 

לעומת השם הזהה, **אינו** קרוב לעורבנים החיים ביבשות העולם החדש כמו עורבני כחול ועורבני שטלר ששייכים לסוג ציאנוסיטה, או עורבני פלורידה.

העורבני הכי קרוב מבחינה גנטית לעקעק זנבתן ולקאק וכן שאר בני משפחת העורביים החיים באזורים נרחבים של העולם הישן.

מאפיינים והתנהגות
-----------------

העורבני שוכן עצים הוא מעדיף לקנן בהסתעפות של שני ענפים ולחיות בתחומי יישובים קרוב למגורי אנשים. בהתאם לכך, כושר תעופתו מוגבל והוא יכול בעיקר לנתר מעץ לעץ.

העורבני, ככל בני משפחת העורביים, הוא אוכל-כול, אך חובב במיוחד פירות ובלוטי אלון. כמו כן, הוא נוהג לחמוס קינים של ציפורי שיר אחרות, ולכן אלו נוהגות לתקוף אותו.

אפשר לזהותו לפי הכתם הכחול הזוהר בכנפיו. הוא נפוץ בחבל הים התיכוני. בארץ ישראל נפוץ תת-המין עורבני שחור-כיפה הוא נפוץ מהצפון ועד לצפון הנגב.

שני בני הזוג דוגרים במשך 16 יום על ארבע עד שש ביצים בצבע טורקיז מנומר שמטילה הנקבה, ומאכילים את הצאצאים עד ליציאתם מהקן בגיל שלושה חודשים.

לעורבני קול צורמני ייחודי אך הוא יכול לחקות קולות מצוין, הוא מסוגל לחקות ציוצים של ציפורים שונות, בכי של ילד, יללות חתולים, צלצול טלפונים וחריקות של דלתות.

אטימולוגיה
----------

הזואולוג פרופ' ישראל אהרוני כינה את העורבני בשם זה על שום פסוק במסכת חולין דף ס״ד עמוד א' שם כתוב שאסור לקנות ביצי יונים מנכרי מחשש שאלו ביצי עורב הדומות לביצי יונה. אהרוני הסביר שלא ניתן להתבלבל בין ביצי העורב הירוקות והמנוקדות עם ביצי היונה הלבנות והציפור היחידה בארץ ישראל שדומה לעורב ומטילה ביצים הדומות לביצי יונה הוא העורבני ומכאן גזר את כינויו.[דרוש מקור]

מינים
-----

* עורבני שחור-כיפה (*Garrulus glandarius*)
* עורבני שחור-ראש (*Garrulus lanceolatus*)
* עורבני לידס (*Garrulus lidthi*)

גלריה
-----

* עורבני שחור-כיפהעורבני שחור-כיפה
* 
* עורבני לידסעורבני לידס
* עורבני שחור-ראשעורבני שחור-ראש

קישורים חיצוניים
----------------

ויקישיתוף מדיה וקבצים בנושא **עורבני** בוויקישיתוף
* עורבני, באתר ITIS (באנגלית)
* עורבני, באתר NCBI (באנגלית)
* עורבני, באתר Animal Diversity Web (באנגלית)
* עורבני, באתר GBIF (באנגלית)
* כתבה על עורבני לבקן, במדור בעלי חיים בקטגוריה ירוק, באתר ynet
* כתבה נוספת, לאחר שמונה שנים, על העורבני הלבקן, מאת ארז ארליכמן, במדור בעלי חיים קטגוריה ירוק באתר ynet
* סיינטיפיק אמריקן ישראל, ‏העורבני החושב / ג'ייסון ג' גולדמן, באתר "הידען", 27 בנובמבר 2014

הערות שוליים
------------

1. ↑  "merriam webster dictionary".
2. ↑  "glandarius, wordsense. dictionary".
3. ↑  "intergeneric relations of corvids".

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007557905405171

 |
תבנית {{אישיות רבנית}} ריקה מתוכן. יש להזין פרמטרים בערך או בוויקינתונים. 
רבי **מנחם מנדל שנֵייבַּאלג** (י"ד באלול ה'תרפ"א ספטמבר 1921 – כ"ב בניסן ה'תשפ"א 4 באפריל 2021) היה רב קהל "מחזיקי הדת" במנצ'סטר.

ביוגרפיה
--------

מודעת אבל ברחוב השומר בבני ברק על מותו של מנחם מנדל שנייבאלגמודעת אבל ברחוב השומר בבני ברק על מותו של מנחם מנדל שנייבאלג
מנחם מנדל נולד במרגיטה, רומניה לרבי דוד צבי שנייבאלג ולשרה באבציא.
בצעירותו למד בישיבת ויז'ניץ בראשה עמד אביו, אותה הקים רבי אליעזר הגר. עם פרוץ מלחמת העולם השנייה נסגרה הישיבה והוא עבר לטרנסניסטריה עם אביו.

נישא לפייגא בת משה יהודה אהרנרייך בן רבי שלמה זלמן, רעייתו מתה בלידת בנם הבכור.
לאחר מכן נישא בשנית לבלומא, בת רבי שרגא פאביל שטיינמץ. מספר שנים לאחר נישואיו החל לכהן כרב קהילת "דמשק אליעזר" בפרסוויטש, מנצ'סטר.

לאחר שאביו עלה לישראל בשנות ה-60, החל לכהן כרב קהל מחזיקי הדת במנצ'סטר, בתפקיד זה שימש כ-60 שנה והיה מפקח על ענייני הכשרות וקהילה.

בשנותיו האחרונות חלה, וביום טוב שני של גלויות - אחרון של פסח תשפ"א, נפטר.

ספריו
-----

* שו"ת שפתי עני – על שולחן ערוך
* שפתי עני – על התורה ומועדים
* שפתי עני – על פרקי אבות
* שפתי מנחם – דרשות

צאצאיו
------

### בניו

* רבי **משה** האדמו"ר מטשערנוביץ בארצות הברית
* רבי **חיים שרגא פייויל** – רב קהל אברכים במונסי, לאחר פטירת אביו מונה לממלא מקומו ברבנות קהל מחזיקי הדת מנצ'סטר
* רבי **ישראל** רב קהילת בולחוב בבורו פארק
* רבי **פנחס** - ראש ישיבת ויז'ניץ לונדון
* רבי **יצחק אייזיק** רב קהילת מחנובקא בעלז בוויליאמסבורג

### חתניו

* רבי **אברהם שלום ישכר דב ליפשיץ הלברשטאם** האדמו"ר מסטרופקוב
* הרב **חיים אהרן צבי הלפרין** – רב בית המדרש דברי חיים בשכונת גולדרס גרין, בן הרב אלחנן הלפרין

קישורים חיצוניים
----------------

* אבל: הגאון הצדיק רבי מנחם מנדל שנייבלג גאב"ד מנצ'סטר באתר בחדרי חרדים, ניסן תשפ"א
* מנחם מענדיל שנעעבאלג (1921-2021), דף שער בספרייה הלאומית
ניב ברקוביץ' במדי חולון
**ניב ברקוביץ'** (נולד ב-25 באפריל 1986) הוא כדורסלן ישראלי המשחק בעמדת הרכז בקבוצת מכבי פתח תקווה מהליגה הארצית. גובהו 1.90 מטר.

ביוגרפיה
--------

ברקוביץ', בנם של הכדורסלן מיקי ברקוביץ' ושלי ברקוביץ', ואחיו של רועי ברקוביץ', גדל ברמת השרון, ושיחק בקבוצות הנוער של הפועל רמת השרון ושל מכבי תל אביב. בשנת 2004 הצטרף לאוניברסיטת מרקט במילווקי, אך עזב לאחר שישה משחקים בלבד, והצטרף לקבוצה הבוגרת של רמת השרון, שהפכה בינתיים להפועל חיפה רמת השרון. באותה העת ניהל אותה אביו, ואחיו רועי שיחק בשורותיה. בעונתו הראשונה בקבוצה מיעט לשחק, אך בעונה השנייה קיבל יותר דקות משחק. בסיום העונה ירדה הקבוצה לליגה הלאומית, וברקוביץ' עזב להפועל חולון, שאף היא שיחקה בליגה זו. בסיומה של עונה זו (2007) עלתה חולון לליגת העל, אך ברקוביץ' נשאר בליגה הלאומית, והצטרף לקבוצת הפועל יקנעם/מגידו. בקבוצה זו היה לראשונה שחקן דומיננטי, כאשר שיחק בממוצע 33 דקות במשחק, וקלע לזכותה 14.6 נקודות. בסיום העונה, הצטרף לעירוני קריית אתא בליגת העל, וגם בה היה שחקן מוביל. בסיום העונה (2009) ירדה הקבוצה לליגה הלאומית. בתחילת עונת 2009/2010 הצטרף לקבוצת הפועל עפולה, אך שוחרר ממנה במהלך העונה ושב להפועל חולון. בחודש אוגוסט 2010 חתם במכבי אשדוד. ביולי 2011 חתם בעירוני אשקלון. בקיץ 2012 חתם בבני הרצליה ובעונה לאחר מכן חתם בהפועל אילת.

ברקוביץ' היה חבר בסגל נבחרת הנוער שסיימה במקום השמיני באליפות אירופה שנערכה בסרגוסה ב-2004, ובסגל נבחרת העתודה שסיימה במקום הרביעי באליפות אירופה שנערכה בצ'כוב ב-2005. במדי נבחרת הנוער היה אחד הקלעים הבולטים (שני רק ליוני ניר), אך במדי נבחרת העתודה מיעט לשחק.

ב-18 ביולי 2015 חתם לעונה בעירוני נהריה.

ב-1 באוגוסט 2017 חתם ברקוביץ' לעונה אחת בהפועל אילת.

בקיץ 2018 חתם חתם ברקוביץ' אליצור "איתו" אשקלון, בעונה זו קלע 10.6 נק' בממוצע ו-5.8 אס' והוביל את הקבוצה בעונת הבכורה שלה למקום ה-6 ולרבע גמר הפלייאוף.

בקיץ 2019 חתם בהפועל חיפה. בקיץ 2020 חתם באליצור יבנה.

בשנת 2022 חתם במכבי פתח תקווה מהליגה הארצית

קישורים חיצוניים
----------------

* פרופיל, באתר Sports-Reference
* פרופיל, באתר eurobasket
* פרופיל, באתר פיב"א

הערות שוליים
------------

1. ↑  כפיר חודרה, ‏ניב ברקוביץ' חתם בהפועל חיפה לעונה אחת, באתר ONE‏, 27 ביוני 2019
2. ↑  ניב ברקוביץ' חתם לעונה אחת באליצור יבנה, באתר ONE
**אסיא** הוא כתב עת תורני שפיט בנושאי אתיקה רפואית יהודית ורפואה והלכה היוצא לאור על ידי מכון שלזינגר לחקר הרפואה על פי התורה. המאמרים המתפרסמים בכתב העת מאוגדים אחר כך לספרים; כיום יש 15 ספרים בסדרת ספרי אסיא (כרך ט"ו יצא לאור בשנת תשע"ו). העורך הוא הרב ד"ר מרדכי הלפרין, מנהל המכון.
בנוסף מכון שלזינגר מוציא לאור כתב עת מקביל בשפה האנגלית הנקרא גם הוא אסיא - *Assia - Jewish Medical Ethics*.

מקור השם
--------

"אסיא" - שם הביטאון - משמעותו "רופא" ו"רפואה" בשפה הארמית. בראש כתב העת, בסמוך לשמו, מצוינות שלש מילים מספרות המדרש: "אסיא - אסי חיגרתך" כלומר, "אדוני הרופא, הקדם ורפא את עצמך", כשהכוונה לא רק לריפוי מום פיזי אלא גם לריפוי פגם אתי-מוסרי.

תחילת הדרך
----------

הגיליון הראשון של כתב העת "אסיא" יצא לאור בשלהי שנת תש"ל (1970). מטרת כתב העת, כפי שהוגדרה בהקדמה לגיליון זה, היא "להביא לידיעת המעוניינים והנוגעים בדבר את הבעיות [הרפואיות הלכתיות], הפתרונות והלכי המחשבה של רבנים ורופאים שעסקו בבעיות אלו. הכוונה היא להביא נושאים אקטואליים וחדישים שנידונו לאחרונה, ואשר נכתבו במקורות מפוזרים ובלתי ספציפיים לרפואה והלכה".

הגיליון הראשון יצא לאור תחת השם "פרסומים בענייני הלכה ורפואה", וכלל אחד עשר תקצירים, ללא מאמרים מקוריים. הגיליון השני שיצא לאור בשבט תשל"א (1971) היה למעשה הגיליון הראשון שנשא את השם "אסיא". גיליון זה הופיע במתכונת הגליונות הנוכחיים, הכוללת מאמרים מקוריים, תקצירים וציונים ביבליוגרפיים למקורות נוספים בנושאים הקשורים לאתיקה רפואית יהודית.

המאמרים שפורסמו במרוצת השנים בכתב העת "אסיא", מאוגדים ונדפסים שוב בספרי "אסיא", היוצאים מדי פעם. משנת 2020 כתב העת הפך לשפיט.

המאמרים המתפרסמים בכתב העת
--------------------------

גליונות אסיא, מכילים כבר למעלה מאלף מאמרים מקצועיים וביבליוגרפיות. מאמרים אלה עוסקים במגוון נושאים. ביניהם: היבטים מדעיים, משפטיים, מוסריים והלכתיים של שיבוט אנושי; קביעת זמן המוות והשתלות איברים; גילוי האמת לחולה המסוכן; היבטים רפואיים והלכתיים של מחלת האיידס; פסיכיאטריה והלכה; סחר באיברים; הפסקת טיפול רפואי והמתת חסד; ייעוץ ראשוני לצעיר בעל דחפים הומוסקסואליים; עישון ותוחלת חיים; כפיית טיפול רפואי; רפואה בשבת; אם פונדקאית; דילמות אתיות של אחיות בבתי החולים; וכמובן עקרונות והלכות מעשיות הקשורות בחובה להציל חיי אדם.

אחד המפתחות הביבליוגרפים החשובים הרואים אור בחוברות אסיא הוא המפתח התמציתי המוער של הרב מאיר וונדר. כמעט בכל גיליון אסיא מופיע המפתח המוער המכסה שנה שלמה בספרות ההלכה והרפואה, החל משנת תשמ"א (1981). הביבליוגרפיה מחולקת לפי נושאים עם תמצית מקוצרת של הנדון במאמר. לכל ביבליוגרפיה חד שנתית מוערת כזו מצורפים מפתח נושאים ומפתח מחברים מפורט.

קישורים חיצוניים
----------------

* 

* אתר האינטרנט הרשמי של אסיא
* סדרת מאמרים מכתב העת אסיא באתר דעת.
* מאמרי כתב העת אסיא באתר מכון שלזינגר.
* ספרי אסיא באתר Hebrewbooks:
	+ כרך ראשון
	+ כרך שני
	+ כרך שלישי
	+ כרך רביעי
	+ כרך חמישי
	+ כרך שמיני
	+ כרך תשיעי
	+ כרך עשירי
	+ כרך אחד־עשר
	+ כרך שנים־עשר
	+ כרך שלושה־עשר
* מאמרי כתב העת אסיא בספריית אסיף
* אסיא, באתר OCLC (באנגלית)

הערות שוליים
------------

1. ↑  **אסיא**, גליונות קיז-קיח, עמ' 5, נובמבר 2020
**טוֹלי רְביב** (לעיתים רבוב; במקור: רבינוביץ) (באנגלית: **Tolly Reviv**;‏ 1919 – 18 בנובמבר 1996) היה פזמונאי ומלחין ישראלי שפעל בארץ בשנות ה-40. ייסד את להקת החישטרון וכתב לה מספר פזמונים ידועים, בהם "אל נא תאמר לי שלום" ו"שחרחורת". לאחר מכן נכנס לעסקי הקולנוע.

ביוגרפיה
--------

פרק זה לוקה בחסר. אנא תרמו לוויקיפדיה והשלימו אותו. 
רביב נולד ב-1919 בארץ ישראל המנדטורית.
למד באוניברסיטה האמריקנית בביירות ולאחר מכן בימוי בצרפת אצל לואי ז'ובה. 
בראשית שנות ה-40 פתח בית ספר למשחק בחיפה.

במלחמת העולם השנייה שירת בצבא הבריטי וביים הצגות ללהקת הבידור הצבאית "אֶנזָא" (ENSA).
בשובו מהצבא הבריטי הקים את להקת החיילים המשוחררים "גחלילית".
בתחילת 1948, בעת מלחמת העצמאות, הקים את להקת החישטרון בחטיבת גבעתי, במתכונת דומה ללהקה שביים בצבא הבריטי. הוא היה במאי ומנהל הלהקה, ואיתר חיילים בעלי הכשרה במוזיקה ובדרמה מתוך החטיבה ואיתם העלה תוכניות בידור ותרבות להנאת החיילים בזמנם הפנוי שבין הקרבות, למרות הסיוע המועט והמימון הזעום שזכה לקבל מהפיקוד. הוא ריכז סביבו את בובי פנחסי, יפה ירקוני (גוסטין) ושרה קורנפלד (דגן). בהמשך הצטרפו ללהקה מגויסים נוספים בעלי כישרון משחק ושירה. הלהקה העלתה כשלוש תוכניות. רביב כתב והלחין לה מספר פזמונים ידועים, שאותם ביצעה הזמרת יפה ירקוני, בהם "אל נא תאמר לי שלום" ו"שחרחורת". ירקוני הצטרפה ללהקה כרקדנית, אך הפכה לסולנית הלהקה בעידודו. תרגם גם מילות השיר היידי המפורסם "א יידישע מאמע".

הבמאי הצרפתי-יהודי ויקטור ויקאס הזמין אותו להשתתף כשחקן ועוזר בסרט שצילם בישראל "48 שעות ביממה". בעקבות עבודה זו עודד אותו להתמקצע בעבודת הבימוי. רביב למד במכון הגבוה להסרטה בפריז בשנים 1949-1951 והיה לתלמיד הזר הראשון אשר מסיים כראשון בכיתתו. בתום לימודיו התמנה לעוזרו הראשי של ויקטור האס והשתתף בבימוי חמישה סרטים דוקומנטריים וסרט "יום הזעם". הוא ביים בעצמו שני סרטים דוקומנטריים רפואיים. לאחר מכן נסע לארצות הברית וביים שני סרטים בהזמנת המגבית היהודית: סרט דוקומנטרי על הצי המסחרי אשר הוסרט בדרך לארץ באונייה תל אביב וסרט צבעוני לעידוד התיירות "ישראל דרך התנ"ך". בישראל החל בהכנות להפקת סרט ישראלי עלילתי "שתי דמעות". לאחר מכן נסע לארצות הברית לעבוד עם הבמאי היהודי אנטול ליטבק (אנ') עבור חברת פוקס המאה העשרים.

בשנות ה-60 היגר לקנדה.
היה בעל סוכנות נסיעות, הגיע לביקור בקובה לראשונה בסוף שנות ה-70 והחל משנות ה-80 ארגן נסיעות לאי קאיו לרגו שבקובה ותרם לפיתוח התשתית התיירותית שם.
היה נשוי להלן ואב לבן.

רביב נפטר ב-1996 בשרברוק שבקוויבק ונטמן בבית עלמין בעיירה רסין (Racine).

קישורים חיצוניים
----------------

* טולי רביב, במסד הנתונים הקולנועיים IMDb (באנגלית)
* טולי רביב, באתר זמרשת
* טולי רביב, באתר MusicBrainz (באנגלית)
* טולי רביב, דף שער בספרייה הלאומית
* ב. דוד, ישראל דרך התנ"ך: צבר בדור שביעי – כוכב עולה בעולם הקולנוע, דבר, 14 בנובמבר 1952

הערות שוליים
------------

1. ↑  תמונת מצבתו
2. ↑  שמואל סגל – בחור-הישיבה שברח אל התיאטרון, מעריב, טורים 3–4, 31 במאי 1957.
3. ↑  החישטרון באתר שרים במדים

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007467528805171
* GND: 1061588742
* ISNI: 0000 0004 4340 6553
* MusicBrainz: 53666232-9a83-4369-b8a9-068bd423fb0d
* VIAF: 311637120
* WorldCat: viaf-311637120

 |
**אמאטו ולטיציה בילור** (באיטלקית: **Amato Billour**;‏ 1900 – ספטמבר 1979, ‏**Letizia Billour**) זוג איטלקי חשוך ילדים. מורה בתיכון ופסנתרנית, שהוכרו כחסידי אומות העולם, לאחר שהצילו ילד יהודי בתקופת השואה.

פעילות בתקופת השואה להצלת יהודים
--------------------------------

בנובמבר 1943, לאחר פלישת גרמניה הנאצית לאיטליה, הוחמר מצבם של יהודי פירנצה. משפחה של יהודים איטלקיים, שכללה את הרב נתן קאסוטו, אשתו חנה וגיסו שאול קמפניינו, נתפסה בידי הנאצים. חולדה, אשתו של שאול, נשארה בעיר, מטופלת בשישה ילדים. חולדה והילדים מצאו מקום מסתור במנזר אולם חששו באופן תמידי מפשיטת חיילי אס אס ותפיסתם. החשש העיקרי היה לגבי הבנים הנימולים, שיכלו לחשוף בפני בני המנזר את האמת אודות מוצאם, במקלחות המשותפות. חולדה הבינה כי עליה למצוא עבורם מקומות מסתור אחרים בקרב משפחות שיסכימו להסתירם. היא פנתה לכומר טוליו וינאי, עליו שמעה מחמותה על עזרתו ליהודים רבים, בעיקר במעבר הגבול לדרום איטליה, ששוחרר מאימת השלטון הנאצי בידי בעלות הברית. תחילה שקל וינאי להעביר את חולדה והילדים לדרום איטליה אולם הגיע למסקנה שהדבר אינו אפשרי עם הילדים. לפיכך, הכומר מצא לראובן בן השנה, את בני הזוג אמאטו ולטיציה, הם טיפלו בו וגידלו אותו תחת השם הבדוי אימיליו מדצמבר 1943 ועד אוגוסט 1944, עת שוחררה פירנצה בידי בעלות הברית. הילד הרגיש טוב אצל בני הזוג שהתייחסו אליו כאילו היה בנם, והילד אף קרא להם "אמא" ו"אבא". מפעם לפעם לקחו אמאטו ולטיציה את אמליו לפארק ציבורי כדי לפגוש את חולדה על מנת שהילד ימשיך להכיר את אמו .

מאוקטובר 1943 בכל המקומות הציבוריים באיטליה הכבושה היו מודעות המזהירות את האוכלוסייה שלא להסתיר או לעזור ליהודים בשום צורה. גילוי על ידי הגרמנים היה משמעו גזר דין מוות ולמרות זאת בני הזוי אמאטו ולטיציה היו מוכנים לסכן את חייהם כדי להציל את ראובן.

לאחר המלחמה
-----------

הקשר בין ראובן-אמיליו להוריו המאמצים היה כה חזק, עד שלאחר המלחמה הם בקשו מחולדה, לעבור לגור לידם ולגדל את הילד יחד. למרות בקשתם, ראובן חזר לגור עם אמו חולדה, אך לטיציה ואמאטו נהגו לבקר אותו מדי ערב עד מרץ 1944, כאשר חולדה החליטה לעלות עם ילדיה לארץ ישראל.

הכרה והנצחה
-----------

ב-1980 מסרה חולדה את עדותה ליד ושם. ב-24 בפברואר 1981 הוענק לזוג אות חסידי אומות עולם. שמם נחקק בקיר הכבוד בגן חסידי אומות העולם ביד ושם בירושלים.

קישורים חיצוניים
----------------

* סיפור פעילותם של אמאטו ולטיציה בילור אתר יד ושם.

הערות שוליים
------------

1. 1 2  עדותם של ראובן וחולדה קמפניינו, תיק חסידי אומות העולם מס' M.31.2/1988, ארכיון יד ושם
2. 1 2  אמאטו ולטיציה בילור (באנגלית), באתר יד ושם
3. ↑  Billour Amato & Letizia, יד ושם
**אאוסוכיה** (שם מדעי: **Eusuchia**) היא קבוצת זוחלים דמויי-תנינאים שהתפתחה החל מהתחילת היורה ועד היום. הקבוצה מכילה את הארכוזאורים מהקבוצה סוכיה (Suchia), הכוללת את מרבית הארכוזאורים שקרובים יותר לתנינים מאשר ומשם משמעות שמה: "סוכיה של השחר". הקבוצה תוארה ב-1875 בידי החוקר הבריטי תומאס הנרי האקסלי.

דמויי-תנינאים אלה הם הקרובים ביותר לתנינאים החיים והקבוצה הגדולה ביותר שלהם ששרדו את הכחדת הקרטיקון לפני 66 מיליון שנה. 

המאפיינים של בני הקבוצה קשורים למערכת חוליות מרכזית דומה ולסתות ארוכות המותאמות לחיים אמפיביים, מאפיים המגדיר את כל התנינאים החיים, בעוד בעידן המזוזואיקון הרבה דמויי-תנינאים הותאמו לחיי יבשה וחלק אף היו זוחלים ימיים מובהקים. הקבוצה כוללת מינים בעלי חיך משני וכן הם בעלי 4 שורות לוחיות גרמיות על גבם, בעוד סוגים מוקדמים יותר הכילו רק 2.

מיון
----

* סוג ללא מקור Acynodon?
* סוג ללא מקור בוריאלוסוכוס (Borealosuchus)
* סוג ללא מקור Confractosuchus
* סוג ללא מקור Portugalosuchus
* סוג ללא מקור Thoracosaurs?
* סוג ללא מקור Argochampsa
* סוג ללא מקור Eogavialis
* סוג ללא מקור Eosuchus
* סוג ללא מקור Eothoracosaurus
* סוג ללא מקור תורקוזאורוס (Thoracosaurus)
* משפחה אג'יפטוסוכיים (Aegyptosuchidae)
* משפחה Allodaposuchidae
* משפחה Atoposauridae?
* משפחה Hylaeochampsidae
* משפחה Planocraniidae
* סדרה תנינאים (Crocodylia)

קישורים חיצוניים
----------------

ויקישיתוף מדיה וקבצים בנושא **אאוסוכיה** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**

הערות שוליים
------------
**ג'וליו צ'יקונה** (באיטלקית: **Giulio Ciccone**; נולד ב-20 בדצמבר 1994) הוא רוכב אופני כביש איטלקי בקבוצת טרק-סגפרדו. צ'יקונה הוא "מלך ההרים" מג'ירו ד'איטליה 2019. בנוסף זכה בקטגוריית "מלך ההרים" בטור דה פראנס 2023.

ביוגרפיה
--------

צ'יקונה נולד ב-20 בדצמבר 1994 בקייטי שבאיטליה.

ב-2015 צ'יקונה סיים שישי בטור דה ל'אווניר.

### (2016–2018) ברדיאני CSF

צ'יקונה התחיל לרכוב כמקצוען בשנת 2016 בקבוצת ברדיאני CSF האיטלקית מדרג הפרו קונטיננטל. באותה עונה ערך הופעת בכורה בגרנד טור, כאשר נבחר לסגל קבוצתו לג'ירו ד'איטליה. צ'יקונה אף ניצח את הקטע ה-10 במרוץ, לאחר בריחת יחיד. הוא פרש מהמרוץ לפני הקטע ה-19.

ב-2017, צ'יקונה השתתף שוב בג'ירו ד'איטליה אך לא התלבט, כשהתוצאה הבכירה שלו הייתה מקום 37 בקטע ה-20. הוא השתתף בטור של אוסטריה וסיים במקום ה-6 הכללי. צ'יקונה ניצח את הקטע השישי בטור של יוטה וגם סיים שישי במרוץ. הוא סיים במקום השלישי במרוץ החד יומי "PRO Ötztaler 5000".

בעונת 2018, הוא סיים במקום העשירי במרוץ סטימינאה קופי אה בארטלי. הוא סיים במקום ה-9 בטור של האלפים. וניצח את המרוץ החד יומי "ג'ירו דל'אפנינו", לאחר שהקדים את אמארו אנטונש (אנ') ואת פאוסטו מאסנאדה. הוא נבחר לג'ירו ד'איטליה והתוצאה הטובה ביותר שלו הייתה מקום 4 בקטע ה-20. הוא סיים במקום ה-7 במרוץ גראן פרמיו קיטה די לוגאנו ובמקום ה-2 במרוץ הקטעים אדריאטיקה איוניקה. הוא ניצח את קטגוריית מלך ההר בטור של סלובקיה.

### טרק-סגפרדו (2019–היום)

צ'יקונה חתם בטרק-סגפרדו לאחר שלוש עונות בברדיאני. הוא סיים במקום השישי במרוץ טרופאו לאייגויילה וניצח קטע אחד בטור דו האו ואר. הוא נבחר לג'ירו ד'איטליה ועשה מרוץ מאוד מוצלח, כשניצח את קטגוריית מלך ההרים עם 267 נקודות, מקדים את פאוסטו מאסנאדה ואת דמיאנו קרוזו(אנ'). צ'יקונה לא הסתפק בכך, וגם ניצח את הקטע ה-16 במרוץ לאחר שגבר על יאן הירט (אנ') בספרינט סיום. לאחר הג'ירו, צ'יקונה ערך את הופעת הבכורה שלו בטור דה פראנס. בקטע ה-6, צ'יקונה היה חלק מקבוצת בריחה ששרדה עד סיום השלב, אך הקבוצה הצטמצמה, ורק דילן טונס וצ'יקונה שרדו. השלב הסתיים בעלייה "לה פלנץ' דה בלפי" וטונס גבר על צ'יקונה שסיים שני בפער של 11 שניות מטונס, אך בפער של 1:35 דקות מז'וליאן אלאפיליפ שסיים במקום ה-6, בעקבות כך עבר צ'יקונה להוביל את המרוץ, בפער של 6 שניות מאלאפיליפ השני. צ'יקונה לבש את החולצה הצהובה עד הקטע השמיני (כולל), שם איבד אותה בחזרה לאלאפיליפ, כשסיים שלישי, בעוד צ'יקונה סיים במקום ה-24, בפער של 20 שניות מאלאפיליפ. בסופו של דבר, צ'יקונה סיים את המרוץ במקום ה-31 הכללי, פער של 1:20:49 שעות מאיגן ברנל המנצח. במרוץ "קופה אגוסטוני", הוא סיים במקום השביעי.

בתחילת עונת 2020 ניצח צ'יקונה במרוץ החד-יומי שנערך בליגוריה, "טרופאו לאיגווייה". הוא ייצג במרוץ את נבחרת איטליה כיוון שקבוצתו לא נטלה חלק במרוץ. הוא ניצח במרוץ בפער של 32 שניות לאחר שהיה מעורב בבריחה. הוא הקדים במרוץ את ביניאם גירמאי (שני) ודייגו רוסה (אנ') (שלישי).

קישורים חיצוניים
----------------

ויקישיתוף מדיה וקבצים בנושא **ג'וליו צ'יקונה** בוויקישיתוף
* ג'וליו צ'יקונה, ברשת החברתית אקס (טוויטר)
* ג'וליו צ'יקונה, ברשת החברתית אינסטגרם
* ג'וליו צ'יקונה, באתר olympedia.org
* ג'וליו צ'יקונה, באתר Cycling Archives

הערות שוליים
------------

1. ↑  Ciccone signs two-year deal with Trek-Segafredo, cyclingnews.com
2. ↑  Giro d'italia 2019 | KOM, procyclingstats.com
שמעון סיאני, שחקן, צייר ומעצב תפאורות בישראל
**שמעון סיאני** (נולד ב-1939 הוא שחקן תיאטרון, צייר ומעצב תפאורה ישראלי.

תולדות חייו
-----------

שמעון סיאני נולד בצנעא שבתימן, ובשנת 1949 עלה לארץ עם אימו ושלושת אחיו (בהם הצייר איתמר סיאני). הוא החל ללמוד בכפר הנוער מאיר שפיה, שם גם שיחק במסגרת חוג התיאטרון. שירת בלהקת פיקוד הצפון ולאחר מכן השתלם במשחק בסדנאות של פיטר פריי, היי קיילוס ונולה צ'לטון במועדון התיאטרון בחיפה.

בשנת 1961 הצטרף ללהקת פיטר פריי והופיע בהצגה "על עכברים ואנשים" מאת ג'ון סטינבק ובבימויו של פריי. עמו השתתפו שי דנון, מיכאל כפיר, איצקו רחמימוב, יוסף באשי, חנה רוט, דודיק סמדר, יצחק בן נסים ופרץ הלוי.

במשך 12 שנה היה חבר סגל התיאטרון הקאמרי. במסגרת זו הופיע בהצגות האדרת, הדרקון, אסתר המלכה, הקמצן, מעשה בחייל, שלמה המלך ושלמי הסנדלר, ליזיסטראטה, כתר בראש, הסוחר מוונציה ועוד. כן שיחק בתיאטרון אורנה פורת לילדים ולנוער ובתיאטרון באר שבע, שם הופיע בהצגה "יש לי כנרת" אודות תימני כנרת.

### קולנוע וטלוויזיה

בשנת 1972 שיחק בדרמה הטלוויזיונית "מי ורדים מפורט סעיד" לצד שושנה רביד ויוסי גרבר, בבימויו של רם לוי ועל פי תסריט של גדעון תלפז. 

בשנת 1993 שיחק בסרטו של ערן ריקליס "זהר" אשר מבוסס על חייו של זוהר ארגוב, על פי תסריט של אמיר בן-דוד ומשה זונדר. בסרט גילם את דמותו של עובדיה עורקבי, אביו של זוהר ארגוב. 

בשנת 1997 שיחק בסרטם של ימין מסיקה וירמי קדושי "כרם התקווה", סרט אשר מבוסס על פרשת ילדי תימן החטופים.

בשנת 2002 שיחק בתפקיד אורח בסדרת הפשע של רשף לוי ושי כנות "תיק סגור" ששודר בערוץ 10, ובוים על ידי כנות ונתי אדלר. 

בשנת 2003 שיחק בסרט "תיאום כוונות" שבוים על ידי איל חלפון ואייל שיראי ומבוסס על ספרו של חיים סבתו, ובסרט גילם את אביו של יגאל (דן שפירא). 

בשנת 2009 שיחק לצד אבי פניני בסרט הקצר "יום השנה" שכתב וביים גילי דנון, ובאים בהשראת חייו של דנון. בשנת 2014 גילם שכן בסדרה הקומית של אדיר מילר "רמזור" ששודרה במסגרת שידורי קשת בערוץ 2.

קישורים חיצוניים
----------------

* שמעון סיאני, במיזם "אישים" לתיעוד היצירה הישראלית
* שמעון סיאני, בתוך: שמעון לב-ארי, "מדריך 100 שנה לתיאטרון העברי", באתר החוג לתיאטרון של אוניברסיטת תל אביב
* שמעון סיאני, בתוך: שמעון לב-ארי, "מדריך 100 שנה לתיאטרון העברי", באתר החוג לתיאטרון של אוניברסיטת תל אביב
* שמעון סיאני, באתר "הבמה"

הערות שוליים
------------

1. ↑  יש לי כנרת בתיאטרון באר שבע
**תמנון הפנקייק**[דרושה הבהרה] (שם מדעי: ***Opisthoteuthis californiana***) הוא מין של תמנון מסדרת התמנונאים בעלי גוף שטוח המזכיר צורת פנקייק.

אורך התמנון 20 ס"מ והוא בעל אדרת אדומה כהה עד כתומה עם זרועות לבנות משוטחות בצורת מטריה או מצנח. עם זרועות אלה הם נאחזים בקרקעית הים אך גם יכולים לרחף בעזרת סנפירים דמויי אוזניים איתם הם מרחפים באוקיינוס. הצעירים צוללים עד לעומק 200 מ' אך הבוגרים יכולים להגיע עד לעומק 500-1,500 מ', שם הטמפרטורות נמוכות בהרבה. כמו שאר התמנונים הוא גם יכול להשתמש בתנועה סילונית מהירה יותר.

תמנון זה נמצא באוקיינוס השקט מחופי קליפורניה עד חופי יפן ונמצא גם בימים קרים כמו ים ברינג הצפוני.

התמנונים ניזונים מדגיגים ומיצורים פלנקטוניים השוחים במים.

קישורים חיצוניים
----------------

ויקישיתוף מדיה וקבצים בנושא **תמנון הפנקייק** בוויקישיתוף
* תמנון הפנקייק, באתר ITIS (באנגלית)
* תמנון הפנקייק, באתר NCBI (באנגלית)
* תמנון הפנקייק, באתר האנציקלופדיה של החיים (באנגלית)
* תמנון הפנקייק, באתר GBIF (באנגלית)

הערות שוליים
------------

1. ↑  תמנון הפנקייק באתר הרשימה האדומה של IUCN
**ארגוטמין** (בלועזית: ergotamine) הוא ארגופנטין או פפטיד ארגוטי אלקלואידי, מבחינה מבנית הוא בעל דמיון מבני לכמה מוליכים עצביים, ויש לו פעילות ביולוגית כמכווץ כלי דם. הוא משמש ברפואה לטיפול בהתקפי מיגרנה חריפים (לעיתים בשילוב עם קפאין).

שימוש רפואי של פטריית הארגוט החל במאה ה-16 כזרז לידה, בנוסף שימש כמונע דימומים בזמן ואחרי הלידה אך השימוש בו הופסק עקב אי ודאות לגבי המינון.
ארגוטמין בודד לראשונה מפטריית ארגוט על ידי ארתור סטול סנדוז בשנת 1918 ושווק לראשונה באופן מסחרי בשנת 1921 כGynergen.

מכניזם פעולה
------------

המולקולה חולקת דמיון מבני עם מוליכים עצביים כגון סרוטונין, דופמין ואפינפרין ולכן יכולה להיקשר באופן אגוניסטי לקולטנים שונים.
ארגוטמין גורם להיצרות של כלי הדם חוץ גולגולתיים דרך רצפטור 5-HT1B (serotonin receptor) ועל ידי כך גורם להקלה בתסמיני מיגרנה.

שימוש תרופתי
------------

ארגוטמין ניתן לעיתים לאחר לידה כדי למנוע דימום אך מופץ בעיקר כתרופת מרשם למיגרנות וזאת בשל פעילותו כמצר כלי דם פריפריאלי.

תופעות לוואי
------------

תופעות לוואי הן בעיקר בשל פעולתו של הארגוטמין על קולטני דופמין 5-HT1A
במינונים גבוהים ארגוטמין ידוע כגורם אפשרי לפקקת ורידים ותהליך גנגרנתי נמקי. תופעות לוואי אלה, יחד עם ירידה ביעילות בהשוואה לטריפטנים, יכולות להסביר מדוע ארגוטמין משמשת רק לעיתים רחוקות לטיפול במיגרנות. תופעות הלוואי כוללות גירוי דרכי העיכול, תעוקת חזה, התכווצות של הרחם, נזק לאנדותל, התכווצות כלי דם, ישנוניות, סחרחורות וכאבי ראש.

סינתוז ושיווק
-------------

בארצות הברית ארגוטמין מיוצר בשם המסחרי Cafergot
טבליית Cafergot מכילה 2 מ"ג ארגוטמין יחד עם 100 מ"ג קפאין תערובת המאפשרת הקלה מיידית בכאבים מיגרניים.

קישורים חיצוניים
----------------

ויקישיתוף מדיה וקבצים בנושא **ארגוטמין** בוויקישיתוף

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**טיפותורקס** (שם מדעי: *Typothorax*) הוא סוג של זוחל פרהיסטורי מקבוצת הארכוזאורים אשר התקיים במשך סוף הטריאס באמריקה הצפונית שלפני 216 עד 203 מיליון שנה מזמננו.

מאפיינים
--------

המאובנים של הטיפותורקס התגלו באריזונה בתצורת צ'ינלה ובמספר אזורים בניו מקסיקו ובטקסס כמו בתצורות קניון קופר (אנ'). הוא היה מהקדומים ביותר מבין תצורות המאובנים של מערב אמריקה הצפונית.

הוא תואר למדע ב-1875 בידי החוקר האמריקאי אדוארד דרינקר קופ וכיום הוא מכיל 2 מינים: *T. coccinarum* - שתואר ב-1875 ו-*T. antiquum*, שתואר ב-2002. בעבר גם מין נוסף - *T. horridus*, אך זה הועבר לסוג *Episcoposaurus* שבהמשך התבטל.

הזוחל דמה לזוחלים קרובים כמו הדסמטוסוכוס, שהיו איטיים ובעלי זיזים קרניים ושריון גבי עטוי אוסטאודרם להגנה. עם זאת הוא היה חסר את הזיזים הגביים של קרובו ובמקומם ישנם מספר זיזים באזור העורף והזנב. היצור הגיע לאורך של כ-2.5 מטר ולמשקל של עד 100 ק"ג והיה אוכל צמחים שייתכן והשתמש בחוטמו לחפירה אחרי מזון. מספר חוקרים סברו שמבנה הגפיים מעיד על התאמה לחפירה, אך אין לדבר הוכחות.

*

קישורים חיצוניים
----------------

ויקישיתוף מדיה וקבצים בנושא **טיפותורקס** בוויקישיתוף
* טיפותורקס, באתר GBIF (באנגלית)
**פרידייש שאנדור** (במקור **שטרן**, בהונגרית: **Sándor Frigyes**; בודפשט, 24 באפריל 1905 – בודפשט, 1 ביוני 1979) היה כנר, מנצח, פרופסור להוראת מוזיקה יהודי-הונגרי עטור פרסים. שאנדור הוא אחיהם הצעיר של הפסנתרנים רנה שאנדור ושל ארפאד שאנדור. אשתו הייתה הכנרית ורה דנש. בתו, אנה שאנדור (1950–2022), הייתה נגנית ההצ'לו של התזמורת הקאמרית פרנץ ליסט.

ביוגרפיה
--------

פרידייש שטרן נולד במשפחה יהודית כבנם של וילמוש שטרן (1864–1915), יצרן נברשות, ושל סידוניה זיידנר (1876–1971). הוא למד אצל דיולה ממברין (הו') ואימרה ואלדבאואר (אנ') באקדמיה למוזיקה ע"ש פרנץ ליסט בבודפשט. משנת 1926 היה אמן הקונצרטים של "אגודת הזמר והתזמורת של בודפשט" ומשנת 1933 מנצח המשנה שלה. בגלל פציעותיו נאלץ לוותר בהדרגה על הנגינה הכלית הפעילה. באמצע שנות ה-30, הוא היה כבר מנצח מוכר מאוד, שניצח על כמה הרכבים (למשל התזמורת הקאמרית של הנשים ההונגרית). הוא ניצח בעיקר בקונצרטים של מוזיקת הבארוק, היידן ומוצרט, ומוזיקה הונגרית מהמאה ה-20. הדיברטימנטו לתזמורת ולכלי מיתר של בלה בארטוק, למשל, שנכתב בקיץ 1939 הוצג לראשונה בהונגריה בניצוחו.

ב-1939 פגש את ורה דנש במסגרת הפעילות האמנותית של אומיקה - ההתאחדות הלאומית היהודית-הונגרית לחינוך, שהייתה מיועדת ליהודים שלא יכלו להופיע יותר בפני נוצרים בשל החוקים היהודים משנת 1938 ואילך. עם דנש התחתן ב-1940 ויחד איתה הסתתרו באמצעות ניירות מזויפים בתקופת שלטון מפלגת צלב החץ עד השחרור בשנת 1945.

לאחר 1945, לימד כינור ומוזיקה קאמרית בבית הספר הגבוה למוזיקה בעיר הבירה ובבית הספר הלאומי למוזיקה. ב-1949 פרסם 5 כרכים בשם "בית הספר לכינור" עם אנדרה סרבנסקי ואחרים, בו הוא היה הראשון לפרסם את שיטת הנגינה של המלודיה הפנטטונית שהתבססה על יצירות זולטאן קודאי ושירי עם. כמו כן, בשנת 1949 מונה למנהל בית הספר המקצועי למוזיקה בלה בארטוק. בנוסף, המשיך בפעילותו כמנהל מקהלה. בין השנים 1958–1975 לימד מוזיקה קאמרית באקדמיה למוזיקה בבודפשט. הוא ארגן ב-1963 את התזמורת הקאמרית פרנץ ליסט מתוך תלמידיו והיה המנהל האמנותי שלה עד מותו.

בתו, אנה שאנדור (1950–2022), הייתה נגנית הצ'לו של התזמורת הקאמרית פרנץ ליסט.

שאנדור שם קץ לחייו ב-1979 והובא למנוחות בבית הקברות היהודי ברחוב קוזמה בבודפשט

 לוח זיכרון משותף עם אשתו בביתם דאז, ברובע 13 בבודפשט על קיר בית ברחוב Kresz Géza מס' 17

פרסים והוקרה
------------

* פרס האמן המצטיין (1965)
* פרס פרנץ ליסט (1969)
* פרס האמן הדגול (1975)

ראו גם
------

* ינה לוואי: מסע החיים הבדיוני של סופרים, שחקנים, זמרים ומוזיקאים עד תיאטרון גולדמארק. בודפשט, 1943.

לקריאה נוספת
------------

* Magyar életrajzi lexikon II. (L–Z). Főszerk. Kenyeres Ágnes. Budapest: Akadémiai. 1969. (לקסיקון ביוגרפי הונגרי. עורכת ראשית אגנש קניירש)
* פרידייש שאנדור באתר האקדמיה למוזיקה ע"ש פרנץ ליסט
* פרידייש שאנדור באתר אומיקה - ההתאחדות הלאומית היהודית-הונגרית לחינוך
* על חנוכת לוח לזכרו

קישורים חיצוניים
----------------

* פרידייש שאנדור, באתר MusicBrainz (באנגלית)
* פרידייש שאנדור באתר Bach Cantatas Website
* ביוגרפיה פרידייש שאנדור באתר Arcanum

* פרידייש שאנדור, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007271395805171
* BNE: XX1110305
* BnF: cb138993809 (data)
* GND: 126864136
* ISNI: 0000 0001 1022 3206
* LCCN: n86826853
* MusicBrainz: aecefbbe-1d48-45d8-bac7-c0f60b8ff58f
* NKC: xx0153410
* NTA: 073547670
* SUDOC: 115395598
* VIAF: 20687667
* WorldCat: lccn-n86826853

 |
**הלנה** מתייחס לשימוש בדירת מגורים לטווח קצר, בדרך כלל על ידי השכרת שטח המגורים או לפעמים באמצעות הסדר אחר. אנשים שמטיילים ושוהים הרחק מביתם במשך מעל ליממה, זקוקים לאפשרויות הלנה, בעיקר על מנת שיהיה להם מקום לישון בו, אך גם כדי להבטיח את שלומו של המטייל, את הגנתו מפני מזג האוויר קר, כמקום לאחסון התיקים, כמקום בו הם יוכלו להתקלח ו/או גם כמקום בו יהיה להם גישה לפונקציות אשר נפוצים בבתים. הלנה היא סוג של צריכה שיתופית. האיכות של אפשרויות ההלנה יכולים להשתנות במידה רבה בהתאם לסוג אפשרות ההלנה, והמיקום שלה.

הלנה יכולה להתקיים בבתי מלון, מוטלים, אכסניות, פונדקים, בתים פרטיים (לדוגמה בצימרים, בתי הארחה, דירת נופש, או באפשרויות מסוג הום סטיי), באוהל, בקראוון (לעיתים קרובות באתר קמפינג).

גלריית תמונות
-------------

* חדר בבית מלון באוהיו שבארצות הבריתחדר בבית מלון באוהיו שבארצות הברית
* חדר מעונות באכסניה בטאיוואןחדר מעונות באכסניה בטאיוואן
* צימר במושב מירון שבגליל העליוןצימר במושב מירון שבגליל העליון
* אתר נופש באי גראן קנריהאתר נופש באי גראן קנריה
* אתר נופש באי בורה בורהאתר נופש באי בורה בורה

קישורים חיצוניים
----------------

| מיזמי קרן ויקימדיה |
| --- |
| ויקימסע מדריך למטייל בוויקימסע: **לינה** |